NÁRODNÁ RADA SLOVENSKEJ REPUBLIKY

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 1694/2008

**804a**

# S p o l o č n á s p r á v a

**Výboru Národnej rady Slovenskej republiky pre financie, rozpočet a menu, Ústavnoprávneho výboru Národnej rady Slovenskej republiky a Výboru Národnej rady Slovenskej republiky pre hospodársku politiku o výsledku prerokovania vládneho návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov (tlač 804) v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie, rozpočet a menu, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 1083 z 24. októbra 2008 pridelila vládny návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov (tlač 804) týmto výborom Národnej rady Slovenskej republiky:

* Výboru Národnej rady Slovenskej republiky pre financie, rozpočet a menu
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre hospodársku politiku

Uvedené výbory prerokovali predmetný vládny návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov (tlač 804) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

**s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie, rozpočet a menu ( uzn. č. 419 zo dňa 19. novembra 2008)

- Ústavnoprávny výbor Národnej rady Slovenskej republiky ( uzn. č. 529 zo dňa 19.

novembra 2008 )

- Výbor Národnej rady Slovenskej republiky pre hospodársku politiku ( uzn. č. 444 zo

dňa 19. novembra 2008 )

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

1. **K čl. I - nový bod**

Za doterajší bod 3 sa vkladajú nové body 4 až 7, ktoré znejú:

„4. V § 18 ods. 1 siedma a ôsma veta znejú:

„O použitej metóde je daňovník povinný viesť dokumentáciu. Obsah dokumentácie o použitej metóde určí ministerstvo.“.

5. V § 18 ods. 4 sa za prvú vetu vkladá nová druhá veta, ktorá znie:

„Prílohou žiadosti je dokumentácia podľa odseku 1.“.

6. V § 18 ods. 6 sa na konci pripájajú tieto vety:

„Pri daňovej kontrole82) daňový orgán je oprávnený vyzvať daňovníka na predloženie dokumentácie podľa odseku 1. Lehota na predloženie dokumentácie daňovníkom daňovému orgánu je 60 dní odo dňa doručenia výzvy daňovníkovi. Dokumentáciu daňovník predkladá v štátnom jazyku82a), pričom daňový orgán môže na základe žiadosti daňovníka povoliť predloženie dokumentácie aj v inom ako štátnom jazyku.“.

Poznámky pod čiarou k odkazom 82 a 82a znejú:

„82) § 15 a § 15b zákona Slovenskej národnej rady č. 511/1992 Zb. v znení neskorších predpisov.

82a) Zákon Národnej rady Slovenskej republiky č. 270/1995 Z. z. o štátnom jazyku Slovenskej republiky v znení neskorších predpisov.“.

7. § 18 sa dopĺňa odsekmi 7 a 8, ktoré znejú:

„(7) Dokumentáciu podľa odseku 1 je daňovník povinný uchovávať počas obdobia podľa osobitného predpisu.34)

(8) Daňovník dokumentáciu podľa odseku 1 predkladá daňovému orgánu alebo ministerstvu spolu so žiadosťou, ak žiada o

1. úpravu základu dane podľa § 17 ods. 6,
2. začatie procedúry vzájomných dohôd na základe
   1. príslušného článku medzinárodnej zmluvy o zamedzení dvojitého zdanenia v súvislosti so zamedzením dvojitého zdanenia zisku závislých osôb,
   2. Dohovoru 90/436/EHS z 23. júla 1990o zamedzení dvojitého zdanenia v súvislosti s úpravou zisku združených podnikov.“.“.

Doterajšie body je potrebné primerane prečíslovať.

Ide o spresnenie znenia siedmej a ôsmej vety v odseku 1 tak, že povinnosť vedenia dokumentácie sa vzťahuje na zahraničné závislé osoby a obsah dokumentácie určí Ministerstvo financií SR. Ustanovenia § 18 sa menia a dopĺňajú v nadväznosti na zavedenie povinnosti vedenia dokumentácie o použitej metóde v odseku 1. V tejto súvislosti sa dopĺňa ustanovenie o predkladaní dokumentácie daňovníkom pri daňovej kontrole v lehote do 60 dní odo dňa doručenia výzvy daňového orgánu. Ustanovuje sa, že dokumentácia bude prekladaná v štátnom jazyku. Na základe žiadosti daňovníka môže daňový orgán povoliť jej predloženie aj v inom jazyku. Daňovník bude uchovávať dokumentáciu po dobu, v ktorej zanikne právo vyrubiť daň alebo rozdiel dane. Novým odsekom 8 sa ustanovuje, aby sa dokumentácia podľa odseku 1 predkladala príslušnému orgánu spolu so žiadosťou, ak daňovník žiada o úpravu základu dane podľa § 17 ods. 6 alebo o začatie procedúry vzájomných dohôd na základe príslušnej zmluvy o zamedzení dvojitého zdanenia, resp. dohovoru 90/436/EHS o zamedzení dvojitého zdanenia v súvislosti s úpravou zisku združených podnikov.

Výbor NR SR pre financie, rozpočet a menu

**Gestorský výbor odporúča schváliť.**

1. **K čl. I, 24. bodu**

V 24. bode sa označenie „§ 52d“ nahrádza označením „§ 52e“ a označenie „§ 52e“ sa nahrádza označením „§ 52f“ dvakrát.

Navrhovaná zmena označenia prechodného ustanovenia vyplýva z potreby akceptácie zmien vykonaných jeho ostatnou novelou (tlač 743, zákon schválený NR SR dňa 28. októbra 2008).

Výbor NR SR pre financie, rozpočet a menu

Ústavnoprávny výbor NR SR

Výbor NR SR pre hospodársku politiku

**Gestorský výbor odporúča schváliť.**

1. **K čl. I – nový odsek**

V doterajšom bode 24 sa v § 52e doterajšie znenie označuje ako odsek 1 a dopĺňa sa odsek 2, ktorý znie:

„(2) Ustanovenie § 18 ods. 1 v znení účinnom od 1. januára 2009 sa použije prvýkrát za zdaňovacie obdobie, ktoré začne po 31. decembri 2008.“.

Ide o spresnenie obdobia, za ktoré je daňovník povinný viesť dokumentáciu.

Výbor NR SR pre financie, rozpočet a menu

**Gestorský výbor odporúča schváliť.**

1. **Nový bod**

Za čl. III sa vkladajú nové čl. IV a V, ktoré znejú:

„Čl. IV

Zákon č. 621/2007 Z. z., ktorým sa mení a dopĺňa zákona č. 595/2003 Z. z. v znení neskorších predpisov a o zmene zákona č. 431/2002 Z. z. o účtovníctve v znení neskorších predpisov sa mení takto:

V čl. III sa slová „a § 21 ods. 2 písm. k) v čl. I bode 41, ktoré nadobúdajú“ nahrádzajú slovami „ktorý nadobúda“ a na konci sa pripájajú tieto slová „a s výnimkou § 21 ods. 2 písm. k) v čl. I bode 41, ktorý nadobúda účinnosť 1. januára 2010“.

Čl. V

Zákon č. ......../2008 Z. z. (z 28. októbra 2008), ktorým sa menia a dopĺňajú zákony v pôsobnosti Ministerstva financií Slovenskej republiky v súvislosti so zavedením meny euro v Slovenskej republike sa mení takto:

V čl. XXI sa na konci pripájajú tieto slová: „s výnimkou čl. II bodu 6, ktorý nadobúda účinnosť 1. januára 2010“.“

Doterajší článok sa primerane prečíslujú.

Účinnosť ustanovenia sa posúva na rok 2010. V situácii globálnej finančnej krízy v dôsledku nižšej likvidity by mohlo dôjsť k obmedzovaniu poskytovania úverov. Vláda SR prijala balíček opatrení na prekonanie vplyvov krízy a vyzvala finančný sektor, aby zachoval plynulosť poskytovania úverov, najmä pre malých a stredných podnikateľov.

Názov zákona v čl. V sa upraví v čistopise po pridelení čísla zákona v zbierke zákona SR.

Výbor NR SR pre financie, rozpočet a menu

**Gestorský výbor odporúča schváliť.**

1. **Nový bod**

Za článok III sa vkladajú nové články IV a V, ktoré znejú :

„Čl. IV

Zákon č. 264/2008 Z. z. o kolkových známkach a o zmene a doplnení niektorých zákonov sa mení a dopĺňa takto :

1. V § 9 sa za slová „§ 8 ods. 2,“ vkladajú slová „ suma podľa § 14 ods. 4 a 5,“.

2. Doterajší text § 9 sa označuje ako odsek 1 a dopĺňa sa odsekom 2, ktorý znie :

„(2) Postup podľa odseku 1 sa neuplatní v prípade uvedenom v § 14a.“.

3. V § 10 ods. 3 sa slová „vykonávaní kontroly“ nahrádzajú slovami „vykonávaní vládneho auditu“.

4. Nadpis pod § 14 sa vkladá nad § 14.

5. Za § 14 sa vkladá § 14a, ktorý znie :

„14a

Distribútor predkladá ministerstvu do 20. dňa po uplynutí  prvého štvrťroku 2009 vyúčtovanie tržieb z predaja kolkových známok. Vo vyúčtovaní sa uvedie tržba z predaja kolkových známok, suma podľa § 8 ods. 2, suma podľa § 14 ods. 4 a 5, odmena dohodnutá v zmluve za distribúciu kolkových známok a celková suma odvodu do štátneho rozpočtu. V tomto termíne je distribútor povinný odviesť celkovú sumu odvodu do štátneho rozpočtu.“.

Čl. V

Zákon č. 440/2000 Z. z. o správach finančnej kontroly v znení zákona č. 150/2001 Z. z., zákona č. 502/2001 Z. z., zákona č. 618/2004 Z. z., zákona č. 165/2008 Z. z. a zákona č. 264/2008 Z. z. sa mení takto :

V § 3 písm. c) sa vypúšťa slovo „výroby,“.“

Doterajší článok sa primerane prečíslujú.

V Čl. IV v bode 1. sa upresňuje vyúčtovanie tržieb za odkupované neplatné kolkové známky v roku 2009. Zároveň sa upravuje termín vyúčtovania tržieb osobitne za prvý štvrťrok 2009 a to doplnením prechodných ustanovení. Ide o výnimku z pravidla určeného v § 9.

V Čl. V ide o upresnenie rozsahu vykonávanej kontroly správami finančnej kontroly.

Výbor NR SR pre financie, rozpočet a menu

**Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1,2,3,4,5, hlasovať spoločne s návrhom gestorského výboru **schváliť**.

**V.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov (tlač 804) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov (tlač 804) **schváliť s pozmeňujúcimi a doplňujúcimi návrhmi.**

Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov (tlač 804a) bola schválená uznesením gestorského výboru č. 430 z 24. novembra 2008. Výbor určil poslanca **Jozefa Buriana** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom vládnom návrhu zákona ihneď po ukončení rozpravy k nemu (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 24. novembra 2008

**Jozef B u r i a n**

**predseda**

**Výboru NR SR pre financie, rozpočet a menu**